
RAPORT 
asupra proiectului de Lege privind aprobarea Ordonanţei de urgenţă a Guvernului nr. 34/2012 pentru stabilirea cadrului instituţional de acţiune în scopul utilizării durabile a pesticidelor pe teritoriul României
În conformitate cu prevederile art. 95 şi 115 din Regulamentul Camerei Deputaţilor, republicat, Comisia pentru agricultură, silvicultură, industrie alimentară şi servicii specifice a fost sesizată, spre dezbatere, în fond în procedură de urgenţă,  cu proiectul de Lege privind aprobarea Ordonanţei de urgenţă a Guvernului nr. 34/2012 pentru stabilirea cadrului instituţional de acţiune în scopul utilizării durabile a pesticidelor pe teritoriul României,  transmisă cu adresa nr.PLx. 459 din 12 noiembrie 2012 şi înregistrată sub nr.24/394 din 14.11.2012.
La întocmirea raportului, Comisia a avut în vedere avizul favorabil al Consiliului Legislativ nr. 502 din 27 iunie 2012.
Proiectul de lege are ca obiect de reglementare stabilirea cadrului instituţional de acţiune în scopul utilizării durabile a pesticidelor pe teritoriul României, din perspectiva armonizării legislaţiei naţionale la normele europene în domeniul fitosanitar în raport de noile răspunderi ce ne revin ca stat membru al Uniunii Europene.
Proiectul de lege a fost adoptat  de Senat în şedinţa din 30 octombrie 2012.
La dezbaterea proiectului de  Lege a participat ca invitat, în conformitate cu prevederile art. 54 şi 55 din Regulamentul Camerei Deputaţilor, republicat, doamna Elena Leaotă - director Ministerul Agriculturii şi Dezvoltării Rurale.
La lucrările comisiei, din data de 12 februarie  2013, au fost prezenţi  29    deputaţi, din totalul de 31 de membri ai comisiei.

În urma dezbaterilor, Comisia pentru agricultură, silvicultură, industrie alimentară şi servicii specifice a hotărât, cu unanimitate de voturi, adoptarea în forma prezentată de Senat a proiectului de lege.
În raport de obiectul şi conţinutul reglementării, proiectul de lege  face parte din categoria legilor ordinare.
Proiectul de lege, conform dispoziţiilor art. 75 alin. 3 din Constituţia României, republicată şi ale art. 92 alin. 9, pct.1 din Regulamentul Camerei Deputaţilor, republicat, este de competenţa decizională a Camerei Deputaţilor.

